Abiejų Korėjų aukščiausio lygio susitikimai

Abiejų Korėjų aukščiausio lygio susitikimai – susitikimai tarp Šiaurės Korėjos ir Pietų Korėjos lyderių. Pirmasis jų įvyko 2000 metų vasarą, praėjus daugiau nei pusei amžiaus po abiejų valstybių įsikūrimo. Vėliau sekė santykių atšalimas ir antrasis susitikimas įvyko 2007 m. rudenį, o dar po vieno įtempto periodo susitikimai pradėti atnaujinti 2018 m. Lig šiol tik Pietų Korėjos prezidentai yra lankęsi Šiaurės Korėjos sostinėje Pchenjane, o Šiaurės Korėjos lyderis yra tik peržengęs į Pietų Korėjos pusę Bendroje saugumo erdvėje, esančioje abi valstybes skiriančioje demilitarizuotoje zonoje.

Dėl savo retumo ir svarbos visam Rytų Azijos regionui, susitikimai sulaukia didelio tarptautinio dėmesio. Susitikimų metu siekiama užmegzti glaudesnį politinį bei ekonominį bendradarbiavimą tarp abiejų šalių, sumažinti tvyrančią įtampą, leisti susitikti išskirtoms šeimoms, išspręsti Korėjos karo klausimus (iki šiol yra pasirašytos paliaubos, bet ne taikos sutartis), siekti Korėjos pusiasalio denuklearizacijos, o ateityje galbūt ir abiejų Korėjų susivienijimo.Austin Ramzy. When North Met South: A Short History of Inter-Korean Summits, The New York Times, April 26, 2018

Lig šiol vykusių susitikimų sąrašas:
 2000 m. birželio 13-15 d. Pchenjane tarp Kim Čen Iro ir Kim Dedžiuno.
 2007 m. spalio 2-4 d. Pchenjane tarp Kim Čen Iro ir No Mu Hiono.
 2018 m. balandžio 27 d. Bendroje saugumo erdvėje tarp Kim Džonguno ir Mun Džėino.
 2018 m. gegužės 26 d. Bendroje saugumo erdvėje tarp Kim Džonguno ir Mun Džėino.
 2018 m. rugsėjo 18-20 d. Pchenjane tarp Kim Džonguno ir Mun Džėino.
 2019 m. birželio 30 d. Bendroje saugumo erdvėje tarp Kim Džonguno ir Mun Džėino, susitikimą netikėtai inicijavus JAV prezidentui Donaldui Trampui.US-North Korea: Trump and Kim agree to restart talks in historic meeting, BBC News, 2019–06–30

 Šaltiniai 

Kategorija:Šiaurės Korėjos politinė sistema
Kategorija:Pietų Korėjos užsienio politika